**Kasulik idioot** on inimene või institutsioon, kes viib enesele teadmata ellu vaenlase eesmärke või edendab vastase retoorikat või poliitikat.

Väljendi päritolu
-----------------

Väljendi kasutuselevõtmist omistatakse Vene revolutsionäärile Vladimir Iljitš Leninile (*полезные дураки*), kuid pole tõendeid, et Lenin oleks seda väljendit oma kõnedes või kirjades kasutanud.

Üks lause, mille põhjal järeldatakse, et tegu on Lenini väljamõeldud sõnapaariga, on: "Kapitalistid müüvad meile köie, millega me saame neid üles puua." Lenini tööde uurijad on siiski sedastanud, et ei väljendit "kasulik idioot" ega *köie*-lauset leia ühestki Nõukogude Liidus avaldatud tööst. Esimest korda nägi sõnapaar "kasulik idioot" trükivalgust teadaolevalt ingliskeelsena (*useful idiot*) 1948. aasta juuni ajalehes New York Times.

Mõiste kasutamine ajaloos
-------------------------

Sõnapaariga "kasulik idioot" iseloomustati 20. sajandi esimesel poolel vasakpoolseid intelligente, peamiselt peeti silmas Lääne inimesi, sotsiaaldemokraate, kes edendasid oma asukohariigis kommunismi-ideed. Esialgu tähistatigi sõnapaariga USA marksiste, kes levitasid sotsialistlikule parteile kasulikku meelelaadi, hiljem on termini kasutusala laienenud. Lääne päritolu kommuniste nimetas V. I. Lenin aga kaasreisijateks. Nii kasulikud idioodid kui ka kaasreisijad aitasid ehitada üles kommunismiideed väljaspool Nõukogude Liitu, esimesed tahtmatult, teised tahtlikult.

Ameerika Ühendriikide 37. presidendi Richard Nixoni asepresident Spiro Agnew kasutas samatähenduslikku sõnapaari, "jultunud snoobid" (*impudent snobs*), kirjeldades USA 1960ndate Vietnami sõja vastaseid tudengeid, kes "pidasid end intellektuaalideks".

Mõiste kasutamine 21. sajandil
------------------------------

21. sajandil on sõnapaari "kasulik idioot" kasutatud nii ajakirjandusväljaannete, ühingute ametnike kui ka riigipeade kohta, aga ka *vice versa*: nimetatud sõnapaari leiab nii ajakirjandusväljaannete, ametnike kui ka riigipeade sõnavõttudest või väljaütlemistest mõne teise isiku või institutsiooni aadressil. Tänapäeval kasutatakse mõistet "kasulik idioot" propagandas demagoogiavõttena, mille eesmärk on sildistatu diskussioonist eemaldada. Eesti kultuuriruumis viidatakse ajakirjanduse (libauudiste avaldamise või levitamise kaudu) või üksikisiku koostööle Venemaaga ja Eesti huvide kahjustamisele suhetes Venemaa Föderatsiooniga.

Lisaks libauudistele nimetatakse seoses Venemaa Föderatsiooniga kasulikeks idiootideks tuntud inimesi, enamasti Lääne päritolu muusikuid ja näitlejaid, või Lääne poliitikuid, kes avaldavad avalikku toetust Venemaa presidendi Vladimir Putini tegevusele ja poliitikale. Oluline osa poliitilise tegevuse heakskiitmisest moodustab Venemaa võimuesindajatele sobiv arusaamine Ukraina sõjast ja Krimmi poolsaare annekteerimisest.

2016. aasta Kaitsepolitsei aastaraamatu esitlemisel anti hinnang Euroopa Liidu vastastele (parteidele) ja rahvuspopulistidele Eestis, kui KaPo peadirektor Arnold Sinisalu nimetas sellise mõttesuuna esindajaid kasulikeks idiootideks.

Skandinaavia maades on mõistet kasutatud seoses grupeeringuga Odini sõdalased, mis loodi reaktsioonina pagulaskriisist vallandunud immigratsioonilainele. Seoses Venemaaga on kasulikuks idioodiks nimetatud Ungari peaminister Viktor Orbánit ja ka Ameerika Ühendriikide 45. presidenti Donald Trumpi.

Uuemal ajal on rõivatööstuses kasutatud Ladina-Ameerika partisaniliikumist juhtinud ja tänapäeval üldise protestimeelsuse sümboliks saanud marksisti Che Guevara näopilti või -kujutist (Che-kaubandus). Nimetatud kujund on noorte seas sümbol vastuhakust ja protestimeelsusest, ent endale aru andmata võivad sellise pildiga riiete kandjad muutuda kasulikeks idiootideks kommunistlikele või marksistlike või stalinlike ideede levitamisel. Kuigi riietel või muudel esemetel kujutatakse Che Guevarat või ka Leninit, on natsisümboolika (Eestis ka NSV Liidu sümboolika), kujutamine paljudes riikides keelatud või isegi karistatav.

Mõiste "kasulik idioot" kasutamine on väljunud poliitika-aladelt, leides kasutust ka kultuurimaailmas, kus kunstnikud on endid jaganud teatud klassidesse ja üks nimetab teist kasulikuks idioodiks suhetes linnavõimudega.

Kasulikud idioodid ilukirjanduses
---------------------------------

Üks tuntumaid ilukirjandusest pärinevaid näiteid kasulike idiootide kohta pärineb inglise düstoopiakirjaniku George Orwelli allegoorilisest romaanist "Loomade farm", milles teised loomad sigade väljamõeldud ja teose tegevustiku jooksul muudetud reeglite kehtestamisele kaasa aitavad, teadmata, et ehitatav ühiskonnakord ja reeglid töötavad nende endi vastu.

Vaata ka
--------

* Allikakriitika

Viited
------

1. 1 2  "MEMORANDUM: KASULIKUD IDIOODID". *poliitika.guru*. 21/02/201. Vaadatud 29.10.2017. `{{netiviide}}`: kontrolli kuupäeva väärtust: `|Aeg=` (juhend)
2. 1 2  WILLIAM SAFIRE (12. aprill 1987). "ON LANGUAGE". *New York Times*. Vaadatud 29.10.2017.
3. 1 2  "Propagandasõnastik: kasulik idioot". *Propastop*. 19.12.2016. Vaadatud 29.10.2017.
4. ↑  Umberto Eco (9. november 2009). "Kes on idioot?". *Eesti Päevaleht*. Vaadatud 29.10.2017.
5. ↑  "TOP DEFINITION Useful Idiot". *Urban Dictionary*. 29. oktoober 2011. Vaadatud 29.10.2017.
6. 1 2  "Forgetting Orwell's Lessons for the Left: Useful Idiots and Fellow Travelers in the 21st Century". *Newcentrist.wordpress.com*. 13.08.2007. Vaadatud 19.12.2017.
7. ↑  "Spiro Agnew vs. the "effete intellectuals" and "nattering nabobs"…". *this day in quotes THE FAMOUS QUOTATIONS AND PHRASES LINKED TO EACH DAY OF THE YEAR*. 19. oktoober 2016. Vaadatud 29.10.2017.
8. ↑  Andres Kahar (05.09.2008). "Ärgem olgem "kasulikud idioodid"". *Eesti Päevaleht*. Vaadatud 29.10.2017.
9. ↑  Jürgen Tamme (23.09.2015). "Oodatud ühendaja või kasulik idioot?". *Postimees*. Vaadatud 19.12.207. `{{netiviide}}`: kontrolli kuupäeva väärtust: `|Kasutatud=` (juhend)
10. ↑  Tiina Kaukvere, Liis Velsker (12.04.2016). "Kapo: pagulastega hirmutavatele rahvuspopulistidele on Vene propaganda hea liitlane". *Postimees*. Vaadatud 19.12.2017.
11. ↑  Aadu Hiietamm (23. mai 2017). "Endine luurejuht: Trump on Putini kasulik idioot". *Õhtuleht*. Vaadatud 29.10.2017.
12. ↑  Mart Laar (november 2007). "Che Guevara ja kasulikud idioodid". *Diplomaatia*. Vaadatud 19.12.2017.
13. ↑  Mirjam Mäekivi (30.11.206). "NSVLi ja natsisümboolika avalik kasutamine muutub karistatavaks". *Postimees*. Vaadatud 19.12.2017. `{{netiviide}}`: kontrolli kuupäeva väärtust: `|Aeg=` (juhend)
14. ↑  Francisco Martínez (10.11.2014). "Linnavägivald väsitab – ei jaksa enam olla kasulik idioot". *Müürileht*. Vaadatud 19.12.2017.